**Smernica o verejnom obstarávaní**

**Uznesenie č. ...............**

**1. Výklad pojmov**

1.1 Zákazka - akákoľvek odplatná objednávka, rámcová dohoda, zmluva alebo koncesná zmluva (pojmy rámcová dohoda, zmluva a koncesná zmluva ďalej aj ako „zmluva“), ktorej predmetom je dodanie tovaru, poskytnutie služby alebo uskutočnenie stavebných prác; za odplatu sa pritom nepovažuje len peňažné protiplnenie, ale akékoľvek plnenie vyjadriteľné peniazmi.

1.2 Zmluva - zmluva, koncesná zmluva alebo rámcová dohoda definovaná v zákone o verejnom obstarávaní.

**2. Základné ustanovenia**

2.1 Obec sa zaväzuje dodržiavať komunitárne aj vnútroštátne právne predpisy, ako aj rozvíjať hospodársku súťaž a dodržiavať pri tom všetky princípy verejného obstarávania.

2.2 Obec sa verejne hlási k princípom tzv. zodpovedného verejného obstarávania, t.j. k obstaraniu najvyššej hodnoty za peniaze pri súčasnom vytváraní pozitívneho efektu pre spoločnosť, ekonomiku a pri minimalizácii negatívneho dopadu na životné prostredie.

2.3 Všetky osoby podieľajúce sa na príprave verejného obstarávania sú povinné zvážiť jeho spoločenský, ekonomický a environmentálny dopad a snažiť sa o maximalizáciu získanej hodnoty za peniaze aj z hľadiska spoločnosti, ekonomiky a životného prostredia, ktoré obec spoluvytvára.

2.4 V procese verejného obstarávania sú všetky participujúce osoby povinné postupovať v súlade:

 a) so zákonom o verejnom obstarávaní,

 b) s ostatnými všeobecne záväznými právnymi predpismi upravujúcimi proces verejného obstarávania,

 c) s touto smernicou a ostatnými internými právnymi predpismi obce,

2.5Ak je predpokladaná hodnota akejkoľvek zákazky nad **10.000 EUR** bez DPH, starosta obce je oprávnený uzatvoriť zmluvu len po predchádzajúcom súhlase obecného zastupiteľstva. To platí aj pri zákazke zadávanej priamym zadaním.

**3. Delenie zákaziek**

3.1 Zákazky sa delia takto:

a) zákazky do 10.000 EUR bez DPH,

b) zákazky od 10.000 EUR do 50.000 eur bez DPH,

c) podlimitné zákazky na tovary alebo služby v predpokladanej hodnote od 50.000 EUR bez DPH do 220.999 EUR bez DPH,

d) podlimitné zákazky na stavebné práce v predpokladanej hodnote od 50.000 EUR bez DPH do 799.999 EUR bez DPH,

e) podlimitné zákazky v predpokladanej hodnote od 50.000 EUR bez DPH až do limitu stanoveného všeobecne záväzným právnym predpisov vydaným Úradom pre verejné obstarávanie,

f) nadlimitné zákazky

**4. Postup pri zákazkách s predpokladanou hodnotou do 50.000 EUR**

 4.1Ak je predpokladaná hodnota zákazky do 50.000 EUR bez DPH, starosta obce zadá zákazku na základe najnižšej z piatich získaných cenových ponúk. Cenové ponuky je možné získať niektorým z nasledovných postupov:

a)na základe verejných údajov a informácií o zákazkách na rovnaký alebo porovnateľný predmet zákazky,

b) na základe údajov získaných prieskumom trhu od minimálne piatich rôznych spoločností poskytujúcich požadované plnenie,

c) použitím systému sledovania zmeny cien podľa § 13 ods. 2 písm. d) zákona o verejnom obstarávaní.

4.2 Na účely využitia postupu podľa bod 4.1 písm. a) je starosta povinný získať údaje nie staršie ako tri mesiace o troch cenových ponukách, a to akýmkoľvek vhodným spôsobom, najmä:

1. získaním údajov z Centrálneho registra zmlúv,

2. získaním údajov z Elektronického kontraktačného systému,

3. získaním údajov zo zverejnených cenníkov dodávateľov,

4. získaním údajov z internetového porovnávača cien,

5. iným vhodným spôsobom

4.3Starosta si vyžiada cenové ponuky elektronicky. Cenové ponuky nesmú byť staršie ako tri mesiace odo dňa zadania zákazky. Za deň zadania zákazky sa považuje vystavenie objednávky alebo uzavretie zmluvy s vybranou spoločnosťou.

4.4Pri zákazkách do 50.000 EUR je starosta oprávnený zadať zákazku aj priamym zadaním na základe vopred vyžiadanej cenovej ponuky. Starosta je povinný priame zadanie písomne odôvodniť a odôvodnenie archivovať. Písomné odôvodnenie sa nevyžaduje pri zákazkách neprevyšujúcich **10.000 EUR bez DPH.**

4.5 Starosta je povinný uchovať všetky cenové údaje podľa bodu 4.1 alebo 4.2 resp. cenové ponuky podľa bodu 4.4, vrátane odôvodnenia priameho zadania, celkovú elektronickú komunikáciu a iné dokumenty, pri príslušnej zmluve alebo objednávke.

**5. Postup pri zákazkách s predpokladanou hodnotou nad 50.000 EUR (podlimitné zákazky)**

5.1Pri podlimitných zákazkách s predpokladanou hodnotou nad 50.000 EUR bez DPH je potrebné schváliť začiatok (zámer) verejného obstarávania obecným zastupiteľstvom.

5.2Pri zadávaní podlimitnej zákazky možno postupovať jedným z nasledovných postupov:

a) tzv. otvoreným prieskumom trhu prostredníctvom Informačného systému na zadávanie zákaziek, pri ktorom je zákazka prístupná pre neobmedzený okruh subjektov a zverejní sa buď iba v informačnom systéme na zadávanie zákaziek, alebo aj vo vestníku verejného obstarávania,

b) prostredníctvom elektronického kontraktačného systému (ďalej len“ EKS“), resp. tomu zodpovedajúcej funkcionality elektronickej platformy,

c) tzv. uzavretým prieskumom trhu prostredníctvom informačného systéme na zadávanie zákaziek, pri ktorom sa oslovia len vopred vybrané subjekty, najmä ak ide o zákazku na intelektuálne služby alebo stavebné práce,

d) priamym rokovacím konaním za splnenia zákonných podmienok podľa zákona o verejnom obstarávaní,

e) výnimkou podľa zákona o verejnom obstarávaní,

5.3Poradie postupov podľa predchádzajúceho bodu predstavuje ich prioritizáciu. Primárne sa aplikuje postup podľa bodu 5.3 písm. a). Ak nie je tento postup možný alebo vhodný, možno postupovať podľa bodu 5.2 písm. b) a nasledovne.

***6. Otvorený prieskum trhu***

6.1V prípade použitia otvoreného prieskumu trhu starosta vypracuje výzvu na predkladanie ponúk, spolu s prílohami, najmä s návrhom na plnenie kritérií, opisom predmetu zákazky a zmluvnými podmienkami.

6.2 Otvorený prieskum trhu je prieskum, ktorý sa zadáva prostredníctvom Informačného systému na zadávanie zákaziek, a v ktorom má možnosť predložiť ponuku ktorýkoľvek hospodársky subjekt.

6.3 Starosta oslovuje hospodárske subjekty:

a) zverejnením výzvy vo vestníku verejného obstarávania alebo

b) prostredníctvom funkcionality Informačného systému na zadávanie zákaziek alebo

c) emailovou informáciou z adresy obce obsahujúcou informáciu o vyhlásení zákazky a prepojenie na webovú adresu predmetnej zákazky.

6.4Obec môže za účelom zvýšenia počtu uchádzačov použiť aj iné formy propagácie zákazky, a to napr. zverejnenie zákazky na webových stránkach obce, sociálnych sieťach a pod.

***7. Elektronický kontraktačný systém***

7.1 Pri zadávaní zákazky prostredníctvom Elektronického kontraktačného systému (EKS) resp. tomu zodpovedajúcej funkcionality elektronickej platformy postupuje starosta v súlade so zákonom o verejnom obstarávaní a príslušnými pravidlami tohto nástroja.

***8. Uzatvorený prieskum trhu***

8.1 Uzavretý prieskum trhu je prieskum, ktorý sa zadáva prostredníctvom informačného systému na zadávanie zákaziek, v ktorom majú možnosť predložiť ponuku len vopred vybrané hospodárske subjekty.

8.2 Uzavretý prieskum trhu je možne vykonať len pri zákazkách, ktorých predpokladaná hodnota zákazky je od 50.000 eur bez DPH do 100.000 Eur bez DPH alebo pri podlimitných zákazkách na stavebné práce v predpokladanej hodnote od 50.000 EUR bez DPH do 350.000 EUR bez DPH.

8.3 Starosta osloví hospodárske subjekty:

 a) prostredníctvom funkcionality informačného systému na zadávanie zákaziek a/alebo

b) emailovou informáciou z adresy obce obsahujúcou informáciu o vyhlásení zákazky a prepojenie na webovú adresu predmetnej zákazky.

8.4 V prípade použitia uzatvoreného prieskumu trhu starosta vypracuje Výzvu na predkladanie ponúk, spolu s prílohami, najmä s návrhom na plnenie kritérií, opisom predmetu zákazky a zmluvnými podmienkami.

8.5 Starosta vyzve na predloženie ponuky minimálne 5 hospodárskych subjektov. Starosta môže v odôvodnených prípadoch po odsúhlasení obecným zastupiteľstvom osloviť aj menej hospodárskych subjektov, najmenej však 3.

8.6 Starosta po odsúhlasení obecným zastupiteľstvom je oprávnený použiť aj iný postup na vykonanie uzavretého prieskumu trhu, ktorý je v súlade so zákonom o verejnom obstarávaní.

**9. Postup pri nadlimitných zákazkách**

9.1Pri zadávaní nadlimitnej zákazky sa povinné postupuje v súlade s postupom stanoveným v zákone o verejnom obstarávaní a ďalšími súvisiacimi právnymi predpismi.

**10. Kompetencie obecného zastupiteľstva pri verejnom obstarávaní**

10.1 **Obecné zastupiteľstvo schvaľuje :**

 a) zákazky s predpokladanou hodnotou nad **10.000 EUR** bez DPH a do 50.000 EUR bez DPH,

 b) podlimitné zákazky na tovary alebo služby v predpokladanej hodnote od 50.000 EUR bez DPH do 220.999 EUR bez DPH, vrátane zámeru

c) podlimitné zákazky na stavebné práce v predpokladanej hodnote od 50.000 EUR bez DPH do 799.999 EUR bez DPH, vrátane zámeru

d) podlimitné zákazky v predpokladanej hodnote od 50.000 EUR bez DPH až do limitu stanoveného všeobecne záväzným právnym predpisov vydaným Úradom pre verejné obstarávanie, vrátane zámeru

e) nadlimitné zákazky, vrátane zámeru,

10.2 V prípadoch uvedených v bode 10.1 rozhoduje obecné zastupiteľstvo väčšinou všetkých poslancov.

**11 . Kompetencie starostu**

11.1 Starosta je štatutárnym orgánom obce v majetkovoprávnych vzťahoch obce.

11.2 Starosta rozhoduje vo všetkých prípadoch verejného obstarávania keď nie je daná právomoc obecného zastupiteľstva.

11.3. Starosta nemôže urobiť bez prejavu vôle obce majetkovoprávny úkon, ku ktorému sa vyžaduje predchádzajúce rozhodnutie obecného zastupiteľstva a zaviazať ním obec.

**12. Kompetencie zamestnancov obce**

12.1 Zamestnanec obce pri verejnom obstarávaní postupuje so svojou pracovnou zmluvou a jej náplňou a tiež na základe spravidla písomného poverenia starostu obce. Pri verejnom obstarávaní postupuje v so zákonom o verejnom obstarávaní, s ostatnými všeobecne záväznými právnymi predpismi upravujúcimi proces verejného obstarávania a s touto smernicou a ostatnými internými právnymi predpismi obce,

**13. Spoločné a záverečné ustanovenia**

13.1 S touto smernicou musia byť písomne oboznámení všetci zamestnanci mesta, všetci zamestnanci rozpočtových a príspevkových organizácií obce a všetky obchodné spoločnosti obce, resp. obchodné spoločnosti s majetkovou účasťou obce.

14.2 Obec je povinná túto smernicu zverejniť na svojej internetovej stránke ako aj na úradnej tabuli,

13.3 Zmeny a doplnky tejto smernica schvaľuje obecné zastupiteľstvo 3/5 väčšinou všetkých poslancov.

13.4 Na tejto smernici sa uznieslo obecné zastupiteľstvo, dňa ............... , uznesením č.

13.5 Táto smernica nadobúda účinnosť dňom .......................

V ......................, dňa ................ starosta obce